Limbažos

**APSTIPRINĀTS**

ar Limbažu novada domes

17.12.2020. sēdes lēmumu

(protokols Nr.29, 19.§)

**Limbažu novada pašvaldības Institūciju sadarbības grupas**

**bērnu tiesību aizsardzībā**

**NOLIKUMS**

*Izdots saskaņā ar*

*likuma “Par pašvaldībām” 41.panta pirmās daļas 2.punktu*

*un 61.panta trešo daļu,*

*Bērnu tiesību aizsardzības likuma 6.panta trešo daļu,*

*Ministru kabineta 2017. gada 12. septembra noteikumu Nr.545*

*“Noteikumi par institūciju sadarbību bērnu tiesību aizsardzībā” 14.punktu*

1. VISPĀRĪGIE JAUTĀJUMI
2. Limbažu novada pašvaldības Institūciju sadarbības grupa bērnu tiesību aizsardzībā (turpmāk – Sadarbības grupa) ir Limbažu novada Domes izveidota konsultatīva koleģiāla institūcija, starpinstitucionālās sadarbības uzlabošanai bērnu tiesību aizsardzības jomā, kuras darbības teritorija ir Limbažu novada administratīvā teritorija.
3. Sadarbības grupas mērķis:
   1. īstenot bērnu tiesību aizsardzību Limbažu novada administratīvajā teritorijā;
   2. koordinēt darbu ar bērniem ar antisociālo uzvedību, ar bērniem, kuri pieļauj likumpārkāpumus, tai skaitā neattaisnoti kavē izglītības iestādes, ar bērniem, kuri ir pakļauti tādiem mājas apstākļiem, aprūpes trūkumam vai vardarbībai, kuru dēļ apdraudēta bērna dzīvība, veselība vai attīstība, un viņu ģimenēm;
   3. veicināt pašvaldības un valsts iestāžu un institūciju sadarbību bērnu un viņu ģimeņu problēmu risināšanā;
   4. veidot efektīvu sadarbības modeli, pasākumu kopumu bērna un viņa likumisko pārstāvju atbalstam.
4. Sadarbības grupas uzdevumi:
   1. izskatīt individuālus gadījumus saistībā ar iespējamiem bērna tiesību pārkāpumiem, ja ir nepieciešama ātra rīcība un vairāku institūciju sadarbība, kā arī, ja radušos situāciju nav iespējams atrisināt vienas institūcijas ietvaros vai nav to izdevies atrisināt ilgstošā laikposmā;
   2. izskatīt individuālus gadījumus saistībā ar bērnu, kurš pieļauj pārkāpumus, un viņa ģimeni, lai sociālpsiholoģiskās, pedagoģiskās un administratīvās ietekmēšanas metodes būtu atbilstošas izdarītajiem pārkāpumiem un bērna vecumam;
      1. skaidrot cēloņus, kas veicina konkrētā bērna antisociālu uzvedību, veikt bērna riska un aizsardzības faktora novērtējumu, skaidrot un mazināt riskus, ko bērns rada sev un apkārtējiem.;
      2. izstrādāt atbalsta programmu bērnam un viņa ģimenei vai uzvedības sociālās korekcijas programmu bērnam, kuram iekārtota profilakses lieta, bērna labākajās interesēs nosakot pasākumus, ar mērķi mazināt vai novērst bērna antisociālās uzvedības riskus un tās radītās sekas un veicināt bērna iekļaušanu sabiedrībā.
   3. analizēt situāciju bērnu tiesību aizsardzības jomā kopumā un sniegt pašvaldībai priekšlikumus par bērnu augšanai, attīstībai, uzvedības korekcijai nepieciešamo pakalpojumu attīstību pašvaldībā, sniegt priekšlikumus Limbažu novada bērnu tiesību aizsardzības programmas izstrādei, tostarp par nepieciešamajiem pasākumiem institūciju sadarbības sistēmas pilnveidošanai un saskaņotai un koordinētai institūciju sadarbībai;
   4. noteikt institūciju kompetenci, kas pašvaldībā organizē, koordinē un ir iesaistīti bērna antisociālās uzvedības risku novēršanas darbā ar bērniem;
   5. sniegt Labklājības ministrijai priekšlikumus normatīvo aktu pilnveidei un sadarbības uzlabošanai bērnu tiesību aizsardzības jomā;
   6. informēt sabiedrību par aktuāliem bērnu tiesību aizsardzības jautājumiem.
5. SADARBĪBAS GRUPAS STRUKTŪRA
6. Sadarbības grupā darbojas pārstāvji no šādām institūcijām un struktūrvienībām:
   1. Valsts policijas;
   2. Limbažu novada Pašvaldības policijas;
   3. Limbažu novada bāriņtiesas;
   4. Limbažu novada Sociālā dienesta;
   5. Limbažu novada pašvaldības Izglītības un kultūras nodaļas.
7. Sadarbības grupas sastāvu apstiprina Limbažu novada dome.
8. Pirmo sadarbības grupas sanāksmi sasauc pašvaldības domes priekšsēdētāja norīkota amatpersona. Pirmajā sadarbības grupas sanāksmē sadarbības grupas pārstāvji no sava vidus uz gadu ievēlē sadarbības grupas vadītāju.
9. Sēdes sasauc un vada no Sadarbības grupas locekļu vidus ievēlēts vadītājs, bet viņa prombūtnes laikā no Sadarbības grupas locekļu vidus ievēlēts vadītāja vietnieks.
10. Sadarbības grupas darbu materiāltehniski nodrošina Limbažu novada bāriņtiesa. Tās norīkots darbinieks veic sadarbības grupas sekretāra pienākumus.
11. SADARBĪBAS GRUPAS JAUTĀJUMU IZSKATĪŠANAS KĀRTĪBA
12. Ja sadarbības grupas pārstāvim ir informācija par šo noteikumu 3.1. un 3.2.punktā minētajiem gadījumiem saistībā ar iespējamiem bērnu tiesību pārkāpumiem, pārstāvis ierosina jautājumu par attiecīgā gadījuma izskatīšanu sadarbības grupa sanāksmē.
13. Izskatot individuālus gadījumus, sadarbības grupas pārstāvji sniedz un analizē viņu rīcībā esošo informāciju un saskaņo turpmāko rīcību, vienojoties par katras pārstāvētās institūcijas veicamajiem pasākumiem atbilstoši kompetencei. Panākto vienošanos ieraksta sadarbības grupas sēdes protokolā.
14. Ja sadarbības grupa, izskatot individuālus gadījumus, nevar vienoties par saskaņotu un koordinētu sadarbību, tā informē Valsts bērnu tiesību aizsardzības inspekciju. Valsts bērnu tiesību aizsardzības inspekcija sniedz konsultatīvu un metodisku atbalstu, lai tiktu ievērotas bērna intereses.
15. Koordinētai un mērķtiecīgai gadījuma risināšanai, Sadarbības grupa vienojas, kura no Institūcijām (Sociālais dienests, Bāriņtiesa vai Izglītības iestāde) un kurš darbinieks, atbilstoši savai kompetencei un gadījuma veidam, ir atbildīgs par konkrētā gadījuma koordinēšanu.
16. Sadarbības grupa par katru tās kompetencē esošu jautājumu pieņem lēmumu, kuram ir informatīvs raksturs.
17. Sadarbības grupa ar savu lēmumu dod ieteikumus institūcijām un ģimenei atbilstoši Limbažu novada pašvaldības noteikumos "Limbažu novada pašvaldības starpinstitūciju sadarbības kārtība bērnu tiesību un aizsardzības sistēmas nodrošināšanā Limbažu novadā” noteiktajai kompetencei.
18. Sadarbības grupas sēdes tiek sasauktas pēc vajadzības, bet ne retāk kā četras reizes gadā.
19. Sadarbības grupas vadītājs:

11.1. vada sadarbības grupas darbu;

11.2. apstiprina grupas sanāksmju darba kārtību;

11.3. vada grupas sēdes;

11.4. paraksta sanāksmju protokolus.

1. Sadarbības grupas sekretārs:
   1. protokolē sēdes un paraksta protokolu;
   2. sagatavo izskatāmos materiālus;
   3. nodrošina informācijas apmaiņu starp Sadarbības grupas pārstāvjiem, ievērojot normatīvo aktu regulējumu fizisko personu datu aizsardzības jomā;
   4. nodrošina protokolu noformēšanu, izrakstu nosūtīšanu iesaistītajam pusēm un glabāšanu.
2. Sadarbības grupas locekļi:
   1. piedalās sadarbības grupas sanāksmēs;
   2. informē sadarbības grupas vadītāju par nepieciešamību sasaukt sanāksmi un izskatīt attiecīgo gadījumu;
   3. sniedz viņu rīcībā esošo informāciju par izskatāmo gadījumu un analizē viņu rīcībā esošo informāciju;
   4. nosaka risināmā gadījuma mērķi un izvirza uzdevumus mērķa sasniegšanai;
   5. izstrādā rīcības plānu, ņemot vērā katras pārstāvētās institūcijas kompetenci;
   6. vienojas par nākamās Sadarbības grupas sēdes datumu, pamatojoties uz rīcības plānā noteikto termiņu, sasniegto rezultātu izvērtēšanai. Gadījumā, ja vēlamais rezultāts nav sasniegts, nosaka turpmāko rīcību;
   7. nepieciešamības gadījumā sniedz palīdzību sadarbības grupas vadītājam vai tā prombūtnes laikā –vietniekam dokumentu sagatavošanā izskatīšanai sadarbības grupas sanāksmēs.
3. Sadarbības grupas darbs notiek sēdēs.
4. Sadarbības grupas sēdes darba kārtībā paredzētos jautājumus var izskatīt, ja sēdē piedalās vismaz puse no Sadarbības grupas pārstāvjiem.
5. Sadarbības grupa sēdēs var pieaicināt citus speciālistus vai pieprasīt no viņiem nepieciešamo informāciju saskaņā ar normatīvajiem aktiem fizisko personu datu aizsardzības jomā.
6. Nepieciešamības gadījumā uz Sadarbības grupas sēdi tiek uzaicinātas ieinteresētās personas.
7. Sadarbības grupa pieņem lēmumus tās locekļiem balsojot. Ja balsis sadalās vienādi, izšķirošā ir vadītāja balss, bet viņa prombūtnē vadītāja vietnieka balss.
8. Sadarbības grupas sēdes protokolus paraksta Sadarbības grupas vadītājs un sekretārs, viņa prombūtnes laikā vadītāja vietnieks un sekretārs.
9. Parakstīts Sadarbības grupas sēdes protokols piecu darba dienu laikā pēc sēdes tiek nodots glabāšanai Limbažu novada pašvaldības Administratīvajā nodaļā.
10. Katrs Sadarbības grupā iesaistītās institūcijas pārstāvis ievēro ētikas un konfidencialitātes principus, viņa lēmumi un rīcība atbilst Latvijas Republikas Satversmei, citiem normatīvajiem aktiem un publisko tiesību principiem, katras iestādes darba kārtības noteikumiem un nolikumam.
11. INSTITŪCIJU KOMPETENCE SADARBĪBAS NODROŠINĀŠANĀ
12. Sociālais dienests sniedz sociālo palīdzību un sociālos pakalpojumus vai organizē to sniegšanu ģimenēm ar bērniem, kurās ir bērna attīstībai nelabvēlīgi apstākļi, audžuģimenēm, aizbildņiem un citām personu grupām, kurām tas nepieciešams, veicina indivīda sociālo problēmu praktisku risinājumu un viņa dzīves kvalitātes uzlabošanos, sastāda un realizē sociālās korekcijas programmas atbilstoši normatīvajiem aktiem.
13. Bāriņtiesa kā aizbildnības un aizgādības iestāde, prioritāri nodrošina bērna tiesību un tiesisko interešu aizsardzību, veic nepieciešamos, normatīvajos aktos noteiktos bērna personisko tiesību un interešu aizsardzības pasākumus.
14. Pašvaldības Izglītības un kultūras nodaļas speciālists atbild par bērnu tiesību aizsardzības jautājumu risināšanu izglītības iestādē un sadarbojas ar atbilstīgajām institūcijām bērnu tiesību jautājumu risināšanā savas kompetences ietvaros.
15. Valsts policija un pašvaldības policija veic nepieciešamos, normatīvajos aktos noteiktos bērna personisko tiesību un interešu aizsardzības pasākumus, veic preventīvos pasākumus bērnu likumpārkāpumu novēršanai.
16. CITI JAUTĀJUMI
17. Nolikums stājas spēkā nākamajā dienā pēc tā apstiprināšanas Limbažu novada domes sēdē.
18. Ar šī nolikuma spēkā stāšanās brīdi spēku zaudē Limbažu novada pašvaldības Institūciju sadarbības grupas bērnu tiesību aizsardzībā Limbažu novadā nolikums, kurš apstiprināts ar Limbažu novada domes 2017.gada 23.novembra lēmumu (protokols Nr.20, 29.§).

Limbažu novada pašvaldības

Domes priekšsēdētājs D.Zemmers